SET ปิดเช้าดิ่ง 19 จุด หลังธปท.หั่นคาดการณ์ GDP ปี 64-วิตกแรงขายต่างชาติ เหตุบาทอ่อนค่า
SET ปิดเช้าดิ่ง 19 จุด หลังธปท.หั่นคาดการณ์ GDP ปี 64-วิตกแรงขายต่างชาติ เหตุบาทอ่อนค่า โดยดัชนีช่วงเช้าปิดที่ระดับ 1,244.59 จุด ลดลง 19.42 จุด หรือ 1.54% มูลค่าการซื้อขาย 3.08 หมื่นล้านบาท
24 ก.ย. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,244.59 จุด ลดลง 19.42 จุด หรือ 1.54% มูลค่าการซื้อขาย 3.08 หมื่นล้านบาท 
10 หุ้นกดดัชนีเช้านี้

ด้าน นายกรภัทร วรเชษฐ์ ผู้อำนวยการฝ่ายวิจัยและบริการการลงทุน-กลยุทธ์การลงทุน บล.โนมูระ พัฒนสิน เปิดเผยว่า ตลาดหุ้นไทยเช้านี้ผันผวนในเชิงลบ เป็นไปในทิศทางเดียวกับตลาดหุ้นในภูมิภาคเอเชียที่เช้านี้เคลื่อนไหวในแดนลบกันราว -1.5% ถึง -1.6% รับ Sentiment ต่างประเทศจากความกังวลเศรษฐกิจโลกที่มีสัญญาณการชะลอตัว และเงินบาทอ่อนค่ากดดันให้เกิดความเสี่ยงจากแรงขายของนักลงทุนต่างชาติ
นอกจากนี้ อุตสาหกรรมท่องเที่ยวก็เผชิญแรงกดดันจากธนาคารแห่งประเทศไทย (ธปท.) ได้ปรับลดคาดการณ์ตัวเลขผลิตภัณฑ์มวลรวมภายในประเทศ (GDP) ของไทยปี 64 โดยประเมินว่าเศรษฐกิจไทยในปี 64 จะขยายตัวที่ 3.6% จากเดิมคาดการณ์ขยายตัว 5.0% หลังปรับลดคาดการณ์จำนวนนักท่องเที่ยวต่างชาติลงเหลือแค่ 9 ล้านรายในปี 64 ทำให้ภาพการลงทุนเป็นลบ
อย่างไรก็ดี ยังต้องติดตามประเด็นร่างแก้ไขรัฐธรรมนูญ และการชุมนุมทางการเมืองในวันนี้ ส่วนนอกประเทศให้รอติดตามสัปดาห์หน้าที่จะมีการดีเบตระหว่างผู้แข่งขันชิงตำแหน่งประธานาธิบดีของสหรัฐ
สำหรับแนวโน้มการลงทุนในช่วงบ่ายนี้ นายกรภัทร กล่าวว่า ตลาดฯคงจะยังติดลบอยู่ โดยมีแนวรับ 1,245-1,240 จุด ส่วนแนวต้าน 1,260 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT    มูลค่าการซื้อขาย  1,758.49 ล้านบาท  ปิดที่   56.25 บาท ลดลง   2.75 บาท
PTT    มูลค่าการซื้อขาย  1,145.46 ล้านบาท  ปิดที่   32.75 บาท ลดลง   0.75 บาท
KBANK  มูลค่าการซื้อขาย  1,076.46 ล้านบาท  ปิดที่   75.00 บาท เพิ่มขึ้น  0.75 บาท
TASCO  มูลค่าการซื้อขาย    915.95 ล้านบาท  ปิดที่   16.00 บาท เพิ่มขึ้น  0.40 บาท
CPF    มูลค่าการซื้อขาย    850.66 ล้านบาท  ปิดที่   28.25 บาท ลดลง   1.00 บาท